Omnibus presentes litteras inspecturis, officialis Autissiod. salutem in Domino. Noveritis quod in nostra presencia propter hoc personaliter constituti Stephanus de Chableiis, rector ecclesie de Poileyo, Lingonensis diocesis et Johannes de Poileyo, clericus, filius Droconis quondam prepositi dicte ville, recognoverunt coram nobis quod cum controversia verteretur coram venerabili viro officiali Lingonensis, auctoritate ordinaria, inter dictum curatum, ex una parte, et dictum Johannem, agentem nomine procuratoris pro viris religiosis abbate et conventu Sancti-Michaelis de Tornodoro, ex altera, super eo quod idem Johannes petebat a dicto curato medietatem omnium proventuum, exituum et oblacionum ecclesie de Poleyo, excepto presbiteragio, racione juris patronatus quod dicunt se habere in dicta ecclesia abbas et conventus predicti, communiter vel divisim; qui predicti abbas et conventus dicto Johanni, ut asseruunt coram nobis, predicti Stephanus et Johannes contulerunt eidem Johanni, ad vitam suam, quicquid juris habent vel habere debent racione dicti juris patronatus in ecclesia memorata, prout in ipsorum abbatis et conventus litteris concessionis dicitur contineri, tandem, de bonorum virorum consilio ut asseruunt, pacificaverunt in hunc modum: quod dictus Stephanus vult et in hoc expresse consentit quod dictus Johannes de cetero percipiat et habebit, quamdiu idem Stephanus erit curatus dicte ecclesie, decimam lane et agnorum et omnes terras arabiles ad dictam ecclesiam pertinentes quitas et liberas ab omni decima debita ecclesie supradicte, ratione porcionis quam dicunt se habere predicti abbas et conventus ratione dicti juris patronatus quod dicunt se habere in dicta ecclesia, videlicet, medietatem omnium proventuum, exituum, reddituum et oblationum dicte ecclesie prout in litteris bone memorie Manasserii Dei gracia episcopi Lingonensis dicitur et vidit dictus Stephanus, ut asseruit, contineri; quam portionem predicti abbas et conventus dederunt et concesserunt dicto Johanni, ut dicitur, ad vitam suam pacifice possidendam, prout ipsorum abbatis et conventus litteris super concessione predicta factis dicitur plenius contineri. Quando, vero, contingerit dictum Stephanum decedere vel dictam ecclesiam dimittere quoquomodo, dictus Johannes, vel abbas et conventus, predicti vel eorum mandatum porcionem predictam quam habent in dicta ecclesia percipient et habebunt, secundum tenorem litterarum dictorum abbatis et conventus sigillo bone memorie predicti Manasserii, episcopi Lingonensis, sigillatarum; quas litteras dictus Stephanus quamdiu idem Johannes vixerit, ut dictum est, approbavit et de cetero approbabit. Predictas autem conventiones predicti Stephanus et Johannes, fide in manu nostra prestita corporali, promiserunt se servaturos et contra non venturos quamdiu vixerit et dictus Stephanus erit curatus ecclesie supradicte, quantum ad predicta firmiter observanda se juridicioni seu juridicionibus Autissiod. et Lingon. curiarum supponentes. In cujus rei testimonium sigillum curie Autissiod., ad peticionem dictorum Stephani et Johannis, presentibus litteris duximus apponendum. Datum, anno Domini Mº CCº LXº nono, die veneris post festum Omnium-Sanctorum.